b'\n_START_ARTICLE_\n\xc5\xbdvyr\xc4\x97\n_START_SECTION_\nI\xc5\xa1vaizda\n_START_PARAGRAPH_\n\xc5\xbdvyr\xc4\x97 didesn\xc4\x97 u\xc5\xbe kurapk\xc4\x85. Jos k\xc5\xabno ilgis 35\xe2\x80\x9444 cm, i\xc5\xa1sk\xc4\x97st\xc5\xb3 abiej\xc5\xb3 sparn\xc5\xb3 ilgis 60-65 cm, k\xc5\xabno svoris 400\xe2\x80\x94810 g. Patinai ir patel\xc4\x97s beveik vienodo dyd\xc5\xbeio. _NEWLINE_Vasar\xc4\x85 nuo kit\xc5\xb3 pauk\xc5\xa1\xc4\x8di\xc5\xb3 skiriasi baltais sparnais. Per metus apdar\xc4\x85 kei\xc4\x8dia keturis kartus. Patinas \xc5\xa1eriasi keturis, patel\xc4\x97 \xe2\x80\x93 tris kartus. \xc5\xbdiem\xc4\x85 patino ir patel\xc4\x97s k\xc5\xabnas visas baltas, tik uodega juoda su dviem baltomis vidurin\xc4\x97mis vairuojamosiomis plunksnomis. Pavasar\xc4\xaf patino galva ir kaklas \xc5\xa1eriasi ir tampa rudi. V\xc4\x97liau nugara taip pat apauga juosvai rudomis plunksnomis, i\xc5\xa1margintomis skersin\xc4\x97mis juostel\xc4\x97mis.Vasar\xc4\x85 nugara ka\xc5\xa1tonin\xc4\x97s spalvos, i\xc5\xa1marginta smulkiais juodais ir pal\xc5\xa1ais dry\xc5\xbeeliais. Pagurklis ry\xc5\xa1kiai rudas, kr\xc5\xabtin\xc4\x97 tamsesn\xc4\x97, pilvas baltas. Sparnai balti. Uodegos plunksnos juodos baltais galais, i\xc5\xa1skyrus keturias vidurines. Snapas juodas, antakiai raudoni. Kojos iki pat pir\xc5\xa1t\xc5\xb3 gal\xc5\xb3 su plunksnomis. _NEWLINE_Patel\xc4\x97 pana\xc5\xa1i \xc4\xaf patin\xc4\x85, beveik neturi pavasarinio apdaro. Vasar\xc4\x85 \xe2\x80\x93 marga, ruden\xc4\xaf apdaras pana\xc5\xa1us \xc4\xaf patino, tik blankesni\xc5\xb3 spalv\xc5\xb3. Jaunikliai pana\xc5\xa1\xc5\xabs \xc4\xaf patel\xc4\x99, tik kiek rudesni. J\xc5\xb3 plasnojamosios plunksnos pilkai rusvos su balsvais dry\xc5\xbeeliais. P\xc5\xabkinis apdaras tankus. P\xc5\xabkais taip pat apaug\xc4\x99s pastaibis ir pir\xc5\xa1tai. K\xc5\xabno apatin\xc4\x97 pus\xc4\x97 rudai sm\xc4\x97lin\xc4\x97s spalvos, su \xc5\xa1viesesne gerkle ir ry\xc5\xa1kesne kr\xc5\xabtin\xc4\x97s dalimi. K\xc5\xabno vidus i\xc5\xa1margintas rudomis d\xc4\x97m\xc4\x97mis, snapas tamsus.\n_START_SECTION_\nPaplitimas\n_START_PARAGRAPH_\n\xc5\xbdvyr\xc4\x97s paplitimo arealas \xc5\xa1iaur\xc4\x97s pusrutulyje labai paltus. Eurazijoje paplitusi nuo Atlanto iki Ramiojo vandenyno. \xc5\xa0iaur\xc4\x97je arealas eina Arkties vandenyno pakrante. \xc4\xae pietus paplitusi iki Sichote Alinio kaln\xc5\xb3, \xc5\xa1iaurin\xc4\x97s Mongolijos, Altajaus, \xc5\xa1iaurinio Kazachstano, \xc5\xa1iaurin\xc4\x97s Ukrainos, Pabaltijo, pietin\xc4\x97s Skandinavijos. Gyvena \xc5\xa0iaur\xc4\x97s Amerikoje. S\xc4\x97sli beveik visame areale, i\xc5\xa1skyrus pa\xc4\x8dias \xc5\xa1iauriausias jo dalis._NEWLINE_Introdukuotos Farer\xc5\xb3 salose ir Belgijoje. Kartais u\xc5\xbeklysta \xc4\xaf Lenkij\xc4\x85.\n_START_SECTION_\nPaplitimas Lietuvoje\n_START_PARAGRAPH_\nLietuvoje savaime buvo (arba yra) paplit\xc4\x99s Baltijos \xc5\xbevyr\xc4\x97s (Lagopus lagopus rossicus) \xc5\xbevyr\xc4\x97s por\xc5\xab\xc5\xa1ys. Lietuva yra pietiniame j\xc5\xb3 paplitimo arealo pakra\xc5\xa1tyje. \xc5\xbdvyr\xc4\x97 yra tundrinio kra\xc5\xa1tovaizd\xc5\xbeio sparnuotis. Lietuvoje gyveno samanotose, \xc5\xa1lapiose auk\xc5\xa1tapelk\xc4\x97se. XX a. prad\xc5\xbeioje \xc5\xbevyri\xc5\xb3 Lietuvoje buvo dar gana daug, ypa\xc4\x8d \xc5\xa1iaurin\xc4\x97je ir rytin\xc4\x97je \xc5\xa1alies dalyje, bet v\xc4\x97liau j\xc5\xb3 skai\xc4\x8dius \xc4\x97m\xc4\x97 ma\xc5\xbe\xc4\x97ti. \xc5\xa0iuo metu laikomasi nuomon\xc4\x97s, jog \xc5\xbevyri\xc5\xb3 Lietuvoje neb\xc4\x97ra.\n_START_SECTION_\nBiologija\n_START_PARAGRAPH_\n\xc5\xbdvyr\xc4\x97s paprastai laikosi ant \xc5\xbeem\xc4\x97s, greitai b\xc4\x97gioja. Skrenda labai retai. Maitinasi taip pat ant \xc5\xbeem\xc4\x97s, tik retkar\xc4\x8diais tupia ant \xc5\xbeem\xc5\xb3 med\xc5\xbei\xc5\xb3 \xc5\xa1ak\xc5\xb3. Aptinkama b\xc5\xabreliais. Nakt\xc4\xaf kartais \xc4\xafsikasa \xc4\xaf snieg\xc4\x85, kad prarast\xc5\xb3 ma\xc5\xbeiau \xc5\xa1ilumos. Kyla gana triuk\xc5\xa1mingai, skrenda greitai, da\xc5\xbenai plasnoja sparnais, pakaitomis sklend\xc5\xbeia. Monogamas. Lyti\xc5\xa1kai subr\xc4\x99sta pirmaisiais gyvenimo metais. Lizd\xc4\x85 \xc4\xafsiruo\xc5\xa1ia ant \xc5\xbeem\xc4\x97s. D\xc4\x97tyje paprastai b\xc5\xabna 6\xe2\x80\x9310 kiau\xc5\xa1ini\xc5\xb3. Patel\xc4\x97 juos peri apie 23 dienas. P\xc5\xabkuotus jauniklius greitai i\xc5\xa1veda i\xc5\xa1 lizdo, tada prie \xc5\xa1eimynos prisijungia ir patinas. Ma\xc5\xbedaug 12\xe2\x80\x9313 dien\xc5\xb3 jaunikliai jau pradeda skraidyti. \xc5\xa0eimos laikosi iki rudens, kartais prisijungdamos prie didesni\xc5\xb3 b\xc5\xabri\xc5\xb3.\n_START_SECTION_\nMityba\n_START_PARAGRAPH_\nMinta beveik vien augaliniu maistu: augal\xc5\xb3 lapus, pumpurus, \xc5\xabglius, \xc5\xbeirginius, uogas. Vasar\xc4\x85 lesa ir vabzd\xc5\xbeius.'